REGULAMENTUL (CE) NR. 832/2007 AL COMISIEI
din 16 iulie 2007
de modificare a Regulamentului (CE) nr. 197/2006 în ceea ce privește utilizarea alimentelor vechi și prelungirea valabilității măsurilor tranzitorii referitoare la aceste alimente
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 32 alineatul (1),
întrucât:
(1)
Regulamentul (CE) nr. 1774/2002 prevede o revizuire completă a normelor comunitare privind subprodusele de origine animală, prin introducerea unui număr de cerințe stricte în ceea ce privește utilizarea sau eliminarea lor. În special, articolul 22 alineatul (1) literele (a) și (b) stabilește restricții privind folosirea subproduselor de origine animală și a produselor prelucrate.
(2)
Regulamentul (CE) nr. 197/2006 al Comisiei din privind măsurile tranzitorii, în temeiul Regulamentului (CE) nr. 1774/2002, cu privire la colectarea, transportul, tratarea, utilizarea și eliminarea alimentelor vechi (2) stabilește un număr de măsuri tranzitorii care ar trebui să expire la 31 iulie 2007. În special, articolul 3 litera (c) din Regulamentul (CE) nr. 197/2006 prevede că statele membre pot autoriza ca alimentele vechi să poată fi folosite în hrana pentru animale sau în alte scopuri, fără tratare prealabilă, sub rezerva îndeplinirii anumitor condiții stabilite.
(3)
Agenții economici vizați de aceste măsuri tranzitorii au solicitat prelungirea perioadei de valabilitate a acestor măsuri și, ținând cont de circumstanțe, este adecvat să se realizeze acest lucru.
(4)
Pentru a garanta claritatea legislației comunitare, este necesar să se specifice în mod clar că utilizările care pot fi autorizate în conformitate cu dispozițiile articolului 3 litera (c) din Regulamentul (CE) nr. 197/2006 nu afectează restricțiile prevăzute la articolul 22 alineatul (1) literele (a) și (b) din Regulamentul (CE) nr. 1774/2002.
(5)
Prin urmare, Regulamentul (CE) nr. 197/2006 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 197/2006 se modifică după cum urmează:
1.
La articolul 3, litera (c) se înlocuiește cu următorul text:
„(c)
utilizate în hrana pentru animale fără tratare prealabilă sau folosite în alte scopuri fără tratare prealabilă cu condiția ca:
(i)
astfel de alimente vechi să nu fi intrat în contact cu materii prime de origine animală și autoritatea competentă să fie convinsă că utilizarea respectivă nu prezintă niciun risc pentru sănătatea publică sau sănătatea animală; și
(ii)
în cazul folosirii în hrana pentru animale, o astfel de utilizare să nu aducă atingere restricțiilor de utilizare prevăzute la articolul 22 alineatul (1) literele (a) și (b) din Regulamentul (CE) nr. 1774/2002.”
2.
La articolul 5, data de „31 iulie 2007” se înlocuiește cu data de „31 iulie 2009”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iulie 2007.